鯨魚
作者：張舜民
朝代：宋

paragraphs: 東海十日風，巨浪碎山谷。
長鯨跨十尋，宛轉在平陸。
雷火從天來，砉然刳兩目。
肌膚煮作油，骨節分爲屋。
腥羶百里內，戶戶至厭足。
我聞海上人，明珠可作燭。
鯨魚復何罪，海若一何酷。
從欲讒風伯，大鈞問不告。
躊躕復歎息，歸咎當溟瀆。
託形天地閒，獨爾有含蓄。
大者不能容，小者又何益。
却羨蝦魚輩，安然保家族。